Nugent verdedig sy SAID-verslagDie Nugent kommissie van ondersoek. Foto: ANA Robert Nugent, afgetrede regter en voorsitter van die kommissie van ondersoek na belastingadministrasie by die Suid-Afrikaanse Inkomstediens (SAID), het Donderdag se sessie afgeskop deur sy tussentydse verslag oor die SAID te verdedig waarin hy vra dat Tom Moyane, geskorste kommissaris, onmiddellik afgedank word. “Julle kan debatteer as julle wil, maar ons siening en gevolgtrekking is dat daar ŉ probleem is en dat die huidige kommissaris verwyder en ŉ nuwe een aangestel moet word,” het Nugent gesê. Volgens Nugent verskaf die verslag leiding in terme van die kwessies wat aangespreek moet word terwyl die kommissie sy werk voltooi. Nugent het gesê die verslag was nie voorlopig soos in sommige media berig word nie. Hy het bygevoeg die kommissie sal nie teruggaan op sy bevindings oor Moyane nie aangesien dit eenparig en finaal was. Moyane is glo geleentheid gegee om teen die verdoemende bevindings te reageer en het verkies om dit nie te doen nie. In die verslag wat Dinsdag bekendgemaak is, het Nugent gesê dit is duidelik dat Moyane glad nie van voorneme was om met die kommissie te skakel, die bewyse teen hom aan te raak of verantwoording vir sy dade te doen nie. Nugent het mense ook gemaan om die verslag saam met die aanhangsels te lees.